มาเลฟิเซนต์ กำเนิดนางฟ้าปีศาจ

มาเลฟิเซนต์ กำเนิดนางฟ้าปีศาจ (Maleficent) เป็นภาพยนตร์แนวจินตนิมิตด้านมืดของอเมริกาในปี ค.ศ. 2014 กำกับโดย รอเบิร์ต สตรอมเบิร์ก จากบทประพันธ์ภาพยนตร์โดย ลินดา วูลเวอร์ตัน ร่วมอำนวยการสร้างโดยวอล์ตดิสนีย์พิกเชอส์และรอธฟิล์มส เป็นภาพยนตร์สร้างใหม่รูปแบบคนแสดงจากภาพยนตร์แอนิเมชันของวอล์ตดิสนีย์เรื่อง เจ้าหญิงนิทรา ในปี ค.ศ. 1959 ซึ่งมีเค้าโครงจากเทพนิยายชื่อเดียวกันของชาร์ล แปโร โดยสร้างภาพลักษณ์ใหม่ผ่านมุมมองของมาเลฟิเซนต์ ตัวละครฝ่ายร้าย, นำแสดงโดยแอนเจลีนา โจลี ร่วมด้วยชาร์ลโต คอปเลย์, แอลล์ แฟนนิง แซม ไรลีย์, อิเมลดา สตอนตัน, จูโน เท็มเพิล และเลสลีย์ แมนวิลล์ ในบทบาทสมทบ
มาเลฟิเซนต์ กำเนิดนางฟ้าปีศาจ อยู่ระหว่างการพัฒนาในปี 2003 เดิมทีมีการวางแผนว่าจะสร้างเป็นภาพยนตร์แอนิเมชัน แต่ถูกปรับเปลี่ยนแนวคิดใหม่เป็นภาพยนตร์คนแสดงในปี พ.ศ. 2006 หลังจากที่ดิสนีย์เข้าซื้อกิจการพิกซาร์ ทิม เบอร์ตันติดอยู่กับการกำกับภาพยนตร์อื่นตั้งแต่ปี 2004 เบอร์ตันจึงออกจากโครงงานนี้ในเดือนพฤษภาคม 2011 โดยสตรอมเบิร์กเข้ามารับหน้าที่กำกับแทนที่ ซึ่งเป็นการกำกับภาพยนตร์เรื่องแรกของเขา โจลีเซ็นสัญญาเพื่อแสดงบทนำในเดือนมกราคม 2012 และยังรับหน้าที่เป็นผู้อำนวยการบริหารของภาพยนตร์เรื่องนี้อีกด้วย นักแสดงสมทบท่านอื่นเข้าร่วมระหว่างเดือนมีนาคมถึงพฤษภาคม 2012 การถ่ายทำหลักเกิดขึ้นที่ Pinewood Studios ในบักกิงแฮมเชอร์ ประเทศอังกฤษ ตั้งแต่เดือนมิถุนายนจนถึงตุลาคม 2012
มาเลฟิเซนต์ กำเนิดนางฟ้าปีศาจ เปิดตัวในลอสแอนเจลิส เมื่อวันที่ 28 พฤษภาคม 2012 และเข้าฉายในสหรัฐอเมริกาเมื่อวันที่ 30 พฤษภาคมจัดจำหน่ายโดยวอลต์ดิสนีย์สตูดิโอส์โมชันพิกเชอส์ ภาพยนตร์เรื่องนี้ได้รับการวิจารณ์ที่หลากหลายจากนักวิจารณ์ ซึ่งชื่นชมการแสดง วิชวลเอฟเฟกต์ และเครื่องแต่งกายของโจลี โดยเป็นการวิจารย์แบบผสม ภาพยนตร์เรื่องนี้ประสบความสำเร็จในเชิงพาณิชย์ โดยทำรายได้ทั่วโลกกว่า 758 ล้านดอลลาห์สหรัฐ และเป็นภาพยนตร์ที่ทำรายได้สูงสุดเป็นอันดับสี่ของปี ค.ศ. 2014 และยังเป็นภาพยนตร์ที่ทำรายได้สูงสุดของโจลีอีกด้วย ในบรรดาภาพยนตร์สร้างใหม่รูปแบบคนแสดงของดิสนีย์ ภาพยนตร์เรื่องนี้เป็นภาพยนตร์ที่ใช้ทุนสร้างมากที่สุดเป็นอันดับ 7 และทำรายได้สูงสุดเป็นอันดับ 6 ในปัจจุบัน ภาพยนตร์เรื่องนี้ได้รับการเสนอชื่อเข้าชิงรางวัลออสการ์ สาขาออกแบบเครื่องแต่งกายยอดเยี่ยม จากงานประกาศผลรางวัลออสการ์ ครั้งที่ 87 ภาพยนตร์เรื่องนี้มีภาคต่อคือ  นางพญาปีศาจ ออกฉายในปี ค.ศ. 2019
== เนื้อเรื่อง ==
หญิงชรานางหนึ่งเล่าความว่า ในดินแดนทิพย์ชื่อ เมืองมัวร์ส (The Moors) ซึ่งประชิดติดอาณาจักรมนุษย์ เทพธิดาองค์หนึ่งชื่อ มาเลฟิเซนต์ ได้พบและรักมนุษย์หนุ่มชื่อ สเตฟาน ผู้มีใจใคร่จะเป็นราชา แต่ยิ่งนานวัน ทั้งคู่ก็ยิ่งห่างกัน จนวันหนึ่งสเตฟานเลิกมาหานางความรักของสเตฟานถูกบดบังด้วยความโลภและความทะเยอทะยานในอำนาจ ส่วนมาเลฟิเซนต์ได้เป็นผู้พิทักษ์ที่ทรงอิทธิฤทธิ์แห่งเมืองมัวร์ส
ต่อมา มาเลฟิเซนต์ได้รบชนะพระเจ้าแผ่นดินมนุษย์ กษัตริย์ผู้วายปราณจึงรับสั่งให้ข้าราชบริพานตามล้างผลาญนางเพื่อแก้แค้นแทนพระองค์ หากใครสังหารนางสำเร็จ จะได้สืบบัลลังก์ และสมรสกับเลย์ลา พระธิดาของพระองค์ สเตฟานสบช่องขึ้นเป็นใหญ่ จึงกลับไปหามาเลฟิเซนต์ในคืนหนึ่ง เขาวางยาสลบนาง แต่หักใจปลิดชีวิตนางไม่ลง เขาจึงใช้เหล็กอันเป็นวัตถุมีอำนาจสังหารเทพธิดาตัดปีกนางออก แล้วแสดงปีกนั้นแก่พระเจ้าเฮนรีที่กำลังประชวร เพื่อเป็นเครื่องยืนยันว่า เขาได้ฆ่านางแล้ว มาเลฟิเซนต์หัวใจแหลกลาญ จึงหันไปสร้างดินแดนอนธการอยู่ในเมืองทิพย์นั้น แล้วรับเอานกกาชื่อ เดียวัล มาเป็นคนสนิท ให้มีฤทธิ์แปลงกายได้นานัปการ
วันหนึ่ง เดียวัลมาแจ้งว่า สเตฟานได้เสวยราชย์ในเมืองมนุษย์แล้ว บัดนี้ กำลังประกอบพระราชพิธีศีลล้างบาปพระธิดาที่เพิ่งประสูติมีพระนามว่า ออโรรา เพื่อแก้เผ็ดสเตฟาน มาเลฟิเซนต์จึงบุกไปพระราชพิธีนั้นโดยมิได้รับเชิญ แล้วสาปพระกุมารีให้ทรงถูกเข็มปั่นฝ้ายตำพระดัชนีในวันเฉลิมพระชนมชันษาที่สิบหกและบรรทมไปตลอดกาล พระเจ้าสเตฟานทรงตรัสขอให้นางปรานี นางจึงทูลว่า คำสาปนี้แก้ได้ด้วยจุมพิตแห่งรักแท้ แล้วก็จากไป พระเจ้าสเตฟานทรงเกรงมาเลฟิเซนต์จะเคียดแค้นพระองค์ยิ่งนัก จึงรับสั่งให้ริบเครื่องปั่นฝ้ายทั้งหมดในแว่นแคว้น แล้วให้พิกซีสามตนนำพระธิดาไปกักเก็บไว้ในป่าจนกว่าจะลุวันเฉลิมพระชนม์ปีที่สิบหก
พิกซีสามทั้งสามนั้นสะเพร่า มิได้เอาใจใส่พระธิดาตามสมควร มาเลฟิเซนต์จึงมาคอยปรนนิบัติพัดวีอยู่ไม่ห่าง แม้เดิมจะจงเกลียดจงชังมากก็ตาม ครั้นเจ้าหญิงออโรราเจริญพระชันษาที่สิบห้า ก็เสด็จไปพบมาเลฟิเซนต์ ทรงให้รู้สึกเสมือนว่า มาเลฟิเซนต์เฝ้าคุ้มครองป้องกันพระองค์เสมอมา จึงทรงเชื่อว่า มาเลฟิเซนต์เป็น "นางฟ้าแม่ทูนหัว" ของพระองค์ มาเลฟิเซนต์เองเมื่อให้พระธิดาพำนักอยู่กับตนนานเข้า ก็เริ่มตระหนักว่า ตนรักพระธิดามากเพียงไร นางจึงพยายามเพิกถอนคำสาปให้ แต่ไร้ผล ขณะเดียวกัน พระเจ้าสเตฟานทรงมุ่งอยู่กับการแก้แค้นมาเลฟิเซนต์ แม้พระราชินีทรงประชวรหนัก ก็ยังมิสนพระทัย
ภายหลัง ออโรราพบเจ้าชายรูปงามพระนามว่า ฟิลลิป ที่กำลังเสด็จไปปราสาทพระเจ้าสเตฟาน ทั้งสองมีใจปฏิพัทธ์กันในบัดดล เจ้าชายฟิลลิปทรงให้คำมั่นว่าจะเสด็จกลับมาหาออโรราให้จงได้ ต่อมาเมื่อวันเฉลิมพระชนมชันษาที่สิบหกมาถึง ออโรรายังทรงพอพระทัยจะอยู่กับมาเลฟิเซนต์มากกว่าจะเสด็จกลับอาณาจักรมนุษย์ มาเลฟิเซนต์เองก็หวังจะให้เป็นเช่นนั้น คิดว่า คงช่วยป้องปัดมิให้คำสาปสัมฤทธิ์ผลได้ ทว่า พิกซีทั้งสามรุดมาแถลงว่า เป็นมาเลฟิเซนต์ที่สาปออโรรามาแต่พระเยาว์ ออโรราทรงฟังแล้วก็พระทัยสลาย เสด็จหนีมาเลฟิเซนต์คืนสู่พระราชวังพระบิดา
พระเจ้าสเตฟานทรงเกรงว่าคำสาปจะบรรลุผล จึงทรงขังออโรราไว้ในปราสาทจนกว่าวันเฉลิมพระชนม์จะพ้นไป กระนั้น ออโรราเสด็จไปพบเครื่องปั้นฝ้ายที่ริบไว้แต่เดิม และทรงถูกเข็มตำนิ้วพระหัตถ์ คำสาปเป็นอันบรรลุผล ออโรราทรงเข้าสู่ห้วงนิทรา มาเลฟิเซนต์เสียใจที่ไม่อาจปกป้องพระธิดาได้ จึงลอบพาเจ้าชายฟิลลิปมาสู่วัง หวังใจว่า ที่เจ้าชายเจ้าหญิงได้ทรงพบกันในป่านั้น แม้จะเป็นเวลาอันสั้น ก็อาจช่วยให้บังเกิดรักแท้มาแก้คำสาปได้ เจ้าชายฟิลลิปทรงบรรจงจุมพิตออโรรา แต่ว่าไม่เป็นผล มาเลฟิเซนต์ก็ทุกข์ทนทวีคูณ จึงปวารณาจะพิทักษ์รักษาพระธิดาจากเภทภัยทั้งหลายจนกว่าจะทรงเสด็จขึ้นจากบรรทม กล่าวแล้วก็จุมพิตพระนลาฏพระธิดาด้วยความรัก ฉับพลัน ออโรราทรงตื่นจากพระบรรทม มาเลฟิเซนต์จึงเข้าใจว่า รักใดในโลกนี้ก็ไม่เท่ารักที่แม่มีให้ลูก พระธิดาทรงเรียกขานมาเลฟิเซนต์ว่า "แม่ทูนหัว" ด้วยว่าทรงอภัยมาเลฟิเซนต์ในทุกสิ่งทุกอย่างแล้ว
เจ้าหญิงออโรรายังทรงปรารถนาจะกลับไปอยู่กับมาเลฟิเซนต์ในเมืองทิพย์ มาเลฟิเซนต๋จึงพาเสด็จหนี ทว่า พระเจ้าสเตฟานเสด็จมาขวางและทรงใช้ข่ายเหล็กจับมาเลฟิเซนต์ไว้ได้ ทแกล้วทหารของพระองค์พร้อมด้วยศัสตราวุธทำด้วยเหล็กกล้าจึงเตรียมฆ่านาง มาเลฟิเซนต์ใช้กำลังเฮือกสุดท้ายจำแลงนกกาเดียวัลเป็นมังกรคอยช่วยให้นางกับพระธิดาหนีไป แต่ทัพมนุษย์กล้าแกร่งนัก ในโมงยามที่มาเลฟิเซนต์กำลังจะถูกประหารนั้นเอง เจ้าหญิงออโรราถอดปีกของมาเลฟิเซนต์ที่รักษาไว้ในคุกออกมาคืนให้ มาเลฟิเซนต์จึงได้ฟื้นฤทธานุภาพโดยบริบูรณ์ และเอาชนะพระเจ้าสเตฟานได้ มาเลฟิเซนต์ละเว้นพระชนม์โดยขอให้เลิกรากันเท่านี้ ก่อนที่นางจะพาพระธิดาบินจากไป ทว่า พระเจ้าสเตฟานไม่ทรงยอมแพ้ ทรงโผนไปเกาะมาเลฟิเซนต์ไว้ มาเลฟิเซนต์ทรงตัวไว้ได้ แต่พระเจ้าสเตฟานนั้นทรงพลัดตกลงสู่เบื้องล่างถึงแก่พระชนมชีพ
ครั้นแล้ว มาเลฟิเซนต์ก็รวมเมืองทิพย์เมืองคนเข้าเป็นหนึ่งเดียวกัน และตั้งออโรราเป็นราชินีปกครอง โดยมีฟิลลิป เสด็จมาร่วมแสดงความยินดีแก่ออโรราด้วย ตอนท้ายปรากฏว่า หญิงเฒ่าผู้เล่าเรื่องนั้นคือออโรราในบั้นปลายพระชนม์
== นักแสดง ==
แอนเจลีนา โจลี รับบทเป็น มาเลฟิเซนต์(Maleficent); เทพธิดาผู้ทรงอิทธิฤทธิ์ และผู้พิทักษ์แห่งดินแดนมัวร์ส ผู้ซึ่งล้างแค้นพระเจ้าสเตฟาน อดีตคนรักที่ทรยศต่อนาง โดยการสาปเจ้าหญิงออโรรา พระราชธิดาของพระองค์ ตัวละครในเวอร์ชันนี้แตกต่างจากในแอนิเมชันดั้งเดิมมาก เนื่องจากเผยความน่าเห็นอกเห็นใจของตัวละคร ในขณะที่ภาพยนตร์ดำเนินไป บทบาทของมาเลฟิเซนต์ก็แปรเปลี่ยนจากผู้ถูกกระทำ กลายเป็นวายร้ายหลังจากถูกทรยศจากสเตฟาน และในที่สุดก็กลายเป็นวีรสตรีเพราะความรู้สึกถึงความเป็นแม่ที่นางมีต่อออโรรา โจลีบรรยายตัวละครของเธอว่า "แปลกเล็กน้อย ร่าเริงมาก ชั่วร้ายเล็กน้อย และมีอารมณ์ขัน ดังนั้นนางจึงค่อนข้างมีอารมณ์ครบรส มันเป็นหนึ่งในตัวละครสำหรับฉัน ซึ่งคนอื่นไม่สามารถแสดงได้" ให้เสียงไทยโดย รฐา โพธิ์งาม
* อิโซเบล มอลลอย รับบทเป็น มาเลฟิเซนต์วัยเด็ก พากย์เสียงไทยโดย วิชญาดา วรพงศ์พิสุทธิ์
* เอลลา เพอร์เนลล์ รับบทเป็น มาเลฟิเซนต์วัยรุ่น
แอลล์ แฟนนิง รับบทเป็น เจ้าหญิงออโรรา (Princess Aurora); พระราชธิดาผู้มีพระทัยร่าเริงของพระเจ้าสเตฟานและพระราชินีเลย์ลา ผู้ซึ่งถูกสาปโดยมาเลฟิเซนต์ และเป็นบุคคลสำคัญในการกลับคืนสู่ด้านสว่างของมาเลฟิเซนต์ แฟนนิงบรรยายตัวละครของเธอว่า "มีจิตวิญญาณอิสระมาก เนื่องจากเธอถูกกีดกันการใช้ชีวิตอย่างปกติ ทำให้เธอเปิดกว้างต่อสิ่งต่าง ๆ อย่างไร้เดียงสา" ในขณะที่รอเบิร์ต สตรอมเบิร์กเน้นย้ำถึง "ความแตกต่างที่ยอดเยี่ยม" ระหว่างตัวละครของแฟนนิงและโจลี โดยกล่าวว่าออโรราเป็น "ดวงประทีปแห่งแสงสว่าง" ซึ่งเขาชอบการนำมารวมกับความมืดมิดของมาเลฟิเซนต์ ให้เสียงไทยโดย กฤติยา วุฒิหิรัญปรีดา
* วิเวียน โจลี-พิตต์ รับบทเป็น ออโรรา พระชนมายุ 5 พรรษา
* เอเลนอร์ เวอร์ธิงตัน ค็อกซ์ รับบทเป็น ออโรรา พระชนมายุ 8 พรรษา
* เจเน็ต แม็กเทียร์ รับบทเป็น ออโรราบั้นปลายพระชนม์; ซึ่งเป็นผู้บรรยายเรื่องราวของภาพยนตร์เรื่องนี้
ชาร์ลโต คอปเลย์ รับบทเป็นพระเจ้าสเตฟาน (King Stefan); เพื่อนสนิทในสมัยเด็กและอดีตคนรักผู้โลภและทะเยอทะยานของมาเลฟิเซนต์ ซึ่งตัดปีกของนางออกเพื่อแลกกับการครองราชย์ ตัวละครในเวอร์ชันนี้แตกต่างจากในแอนิเมชันต้นฉบับ โดยเป็นปฏิปักษ์ของเรื่อง คอปเลย์บรรยายตัวละครของเขาว่า "มีความทะเยอทะยานและมีความคิดว่า เขาสมควรได้รับความเคารพมากกว่าที่เขาเคยได้รับ... ผมชอบตัวละครที่ผ่านการเดินทางครั้งสำคัญ ซึ่งสเตฟานต้องผ่านการเดินทางที่ค่อนข้างมีมิติ ตั้งแต่คนธรรมดาไปจนถึงผู้ปกครองที่ทรงอำนาจ" พากย์เสียงไทยโดย สิทธิสม มุทธานุกูลวงศ์
* ไมเคิล ฮิกกินส์ รับบทเป็น สเตฟานขณะทรงพระเยาว์ (วัยเด็ก) พากย์เสียงไทยโดย แท้ เตชานุกูลชัย
* แจ็คสัน บิวส์ รับบท สเตฟานขณะทรงพระเยาว์ (วัยรุ่น)
เลสลีย์ แมนวิลล์ รับบทเป็น ฟลิตเทิล (Flittle ); หนึ่งในสามพิกซีที่ได้รับมอบหมายจากพระเจ้าสเตฟานให้รับเลี้ยงดูออโรรา สีประจำตัวของเธอคือสีน้ำเงิน แมนวิลล์บรรยายตัวละครของเธอว่า "เธอภูมิใจในพลังพิเศษของตนเอง ซึ่งทำให้เธอสามารถเปลี่ยนทุกสิ่งเป็นสีน้ำเงินได้ และเธอคิดว่าทุกสิ่งก็ควรเป็นสีน้ำเงินเช่นกัน" พากย์เสียงไทยโดย นันทกา บุญบำรุง
อิเมลดา สตอนตัน รับบทเป็น น็อตกราส (Knotgrass) ผู้นำที่เจ้ากี้เจ้าการและเอาแต่ใจในกลุ่มสามพิกซี สีประจำตัวของเธอคือสีแดง สตอนตันบรรยายตัวละครของเธอว่า "พิกซีที่เป็นหัวใจสำคัญที่สุดในกลุ่มของเธอ เธอเป็นคนเจ้ากี้เจ้าการ เจ้าระเบียบ และต้องการคุมทุกสิ่ง ดังนั้นเธอจึงดูเป็นผู้ใหญ่ที่ตั้งตนเองเป็นผู้นำในกลุ่มของตน" พากย์เสียงไทยโดย สุมาลี สุธีรธรรม
จูโน เท็มเพิล รับบทเป็น ธิสเซิลวิต (Thistle wit) พิกซีที่มีอายุน้อยที่สุดในบรรดาพิกซีทั้งสาม สีประจำตัวของเธอคือสีเขียว เท็มเพิลบรรยายตัวละครของเธอว่า "'ห่างไกลจากเหล่านางฟ้า' มากกว่าตัวละครอีกสองคนอย่างแน่นอน เธอมีความรักธรรมชาติ เธอชอบดมกลิ่นดอกไม้ และต้องการเต้นรำ ดังนั้นเธอจึงมีจิตวิญญาณอิสระ เนื่องจากอายุที่น้อยกว่าอีกสองคนมาก” พากย์เสียงไทยโดย กรกรัณย์ ชงสกุล
แซม ไรลีย์ รับบทเป็น เดียวัล (Diaval); นกกาที่มีฤทธิ์แปลงกายได้นานัปการ ซึ่งได้รับการช่วยชีวิตจากมาเลฟิเซนต์ และกลายเป็นคนรับใช้และคนสนิทของนาง ไรลีย์บรรยายตัวละครของเขาว่าเป็น "พันธมิตรผู้ซื่อสัตย์ที่สามารถบินไปยังสถานที่ต่าง ๆ และคอยสอดแนมแก่เธอ [มาเลฟิเซนต์]... เขาเป็นตัวละครเพียงตัวเดียวที่สามารถแนะนำเธอได้เมื่อเธอเศร้าใจเล็กน้อย และรู้ว่าเธอกำลังคิดอะไรอยู่", ในขณะที่ สตรอมเบิร์กอธิบายอย่างละเอียดว่าเขา "มาจนถึงจุดสำคัญสุดในชีวิตของมาเลฟิเซนต์ และเป็นตัวละครอีกตัวที่นำพามาเลฟิเซนต์ออกจากด้านชั่วร้าย นอกเหนือจากออโรรา" พากย์เสียงไทยโดย กริน อักษรดี
เบรนตัน ทเวทส์ รับบทเป็นเจ้าชายฟิลลิป (Prince Phillip); เจ้าชายจากอาณาจักรอัลสเตดที่ตั้งอยู่ใกล้เคียง ซึ่งเสด็จมาพบและทรงมีพระทัยรักกับเจ้าหญิงออโรรา พากย์เสียงไทยโดย โอม เปล่งขำ
เคนเนธ แครนแฮม รับบทเป็น พระเจ้าเฮนรี (King Henry); บรรพบุรุษผู้โลภและหยิ่งผยองของสเตฟาน ซึ่งพยายามที่จะทรงยึดครองมัวร์ส เป็นเหตุให้พระองค์ถูกมาเลฟิเซนต์ปลิดพระชนม์ พากย์เสียงไทยโดย เกรียงศักดิ์ เหรียญทอง
ฮันนาห์ นิว รับบทเป็น พระราชินีเลย์ลา (Queen Leila);  พระราชธิดาของพระเจ้าเฮนรี พระมเหสีของพระเจ้าสเตฟาน และพระราชมารดาของเจ้าหญิงออโรรา นิวบรรยายตัวละครของเธอว่าเป็น "เจ้าหญิงผู้ถ่อมตัวและไม่ชอบการถูกรบกวน"
== การตลาด ==
เมื่อวันที่ 10 สิงหาคม ค.ศ. 2014 เป็นส่วนหนึ่งของแผงภาพยนตร์คนแสดงในงาน Disney D23 Expo 2014 ที่ศูนย์การประชุมแอนะไฮม์ นครแอนะไฮม์ รัฐแคลิฟอร์เนีย ดิสนีย์เผยโฉมแรกของมาเลฟิเซนต์ กำเนิดนางฟ้าปีศาจ โดยปล่อยสัญลักษณ์ใหม่ของชื่อภาพยนตร์และวิดีโอหนึ่งนาทีจากภาพยนตร์ แอนเจลีนา โจลีไปเยี่ยมชมงานแสดงสินค้าด้วยความประทับใจ และพูดคุยกับผู้เข้าร่วมงานเกี่ยวกับวัยเด็กของเธอที่ชื่นชอบเจ้าหญิงนิทราของดิสนีย์ ประสบการณ์การทำงานของเธอกับผู้สร้างภาพยนตร์ และความรักที่เธอมีต่อดิสนีย์ เธอยังตั้งข้อสังเกตว่าเด็กผู้หญิงกลัวเธออย่างไรเมื่อกำลังสวมเครื่องแต่งกาย แต่งหน้า และการแสดงระหว่างการถ่ายทำ สิ่งนี้นำไปสู่การตัดสินใจนำวิเวียน โจลี-พิตต์ ลูกสาวของโจลีเอง มารับบทเจ้าหญิงออโรร่าขณะทรงพระเยาว์ เนื่องจากเธอจะไม่กลัวมารดาของเธอในการถ่ายทำหลัก
วอลต์ดิสนีย์พิคเชอส์ปล่อยภาพประชาสัมพันธ์แรกสำหรับมาเลฟิเซนต์ กำเนิดนางฟ้าปีศาจ เมื่อวันที่ 12 พฤศจิกายน 2013 โดยมีโจลีสวมชุดและแต่งหน้าคล้ายกับตัวละครในภาพยนตร์ต้นฉบับ ตัวอย่างแรกเปิดตัวในวันรุ่งขึ้น วันที่ 13 พฤศจิกายน ตัวอย่างทีเซอร์แรกแนบไปกับThor: The Dark World , The Hunger Games: Catching Fire , FrozenและVampire Academy: Blood Sisters . มีการปล่อยตัวอย่างอีกสองรายการในเดือนมกราคม 2014  เผยให้เห็นการปรากฏกายของมาเลฟิเซนต์ ตัวอย่างที่สามนำเสนอเพลง "กาลครั้งหนึ่งในฝัน (Once Upon a Dream)" ซึ่งขับร้องโดยลาน่า เดล เรย์ตัวอย่างสุดท้ายเผยแพร่เมื่อวันที่ 18 มีนาคม 2014
ตั้งแต่วันที่ 18 เมษายน 2014 เป็นต้นไปDisney's Hollywood StudiosและDisney California Adventureได้แสดงตัวอย่างภาพยนตร์ในโรงละคร ABC Sound Studio และ It's Tough to Be a Bug! ตามลำดับ นวนิยายเรื่องนี้ที่เขียนโดย Elizabeth Rudnick เผยแพร่โดยDisney Publishing Worldwide เมื่อวันที่ 29 เมษายน 2014 ดิสนีย์อินฟินิตี 2.0 มีมาเลฟิเซนต์เป็นตัวละครที่เล่นได้โดยใช้การออกแบบจากภาพยนตร์เรื่องนี้
== การออกฉาย ==
เดิมภาพยนตร์เรื่องนี้มีกำหนดฉายในวันที่ 14 มีนาคม ค.ศ. 2014 ก่อนที่จะเปลี่ยนเป็นวันที่ 2 กรกฎาคม ค.ศ. 2014 ในวันที่ 18 กันยายน 2014 วันฉายของภาพยนตร์เรื่องนี้ถูกกำหนดไว้ล่วงหน้าเป็นวันที่ 30 พฤษภาคม  2014 ขณะที่ผจญภัยไดโนเสาร์เพื่อนรักของพิกซาร์ ประสบปัญหาการผลิตและเลื่อนไปจนถึงปี 2015 การฉายภาพยนตร์เรื่องนี้รอบพิเศษเกิดขึ้นที่พระราชวังเค็นซิงตันในลอนดอนเมื่อวันที่ 9 พฤษภาคม ค.ศ. 2014 ในสหราชอาณาจักรภาพยนตร์เรื่องนี้เข้าฉายเมื่อวันที่ 28 พฤษภาคม 2014
เมื่อวันที่ 22 พฤศจิกายน ค.ศ. 2018 มีการฉายภาพยนตร์เรื่องนี้เป็นพิเศษเพียงครั้งเดียวที่เมืองโซเฟีย ประเทศบัลแกเรีย ที่มหาวิทยาลัย New Bulgarian ซึ่งปีเตอร์ เบย์โคฟ นักแสดงชายบัลแกเรีย พากย์เสียงตัวละครทุกตัวในภาพยนตร์โดยการเปลี่ยนเสียงของเขาเป็นชายหญิง โดยการพากย์สด ต่อมาเขาได้แสดงส่วนหนึ่งของตัวอย่างภาพยนตร์แบบถ่ายทอดสดระหว่างรอบรองชนะเลิศใน รายการ Got Talent ในบัลแกเรีย ปี 2019 ซึ่งนำเขาได้ดำเนินการไปจนถึงตอนจบของฤดูกาล ต่อมาเขาได้รับบทเป็นเจ้าชายฟิลลิปในภาคต่อ  นางพญาปีศาจ ของบัลแกเรีย
ภายในเดือนกันยายน ค.ศ. 2020 ภาพยนตร์เรื่องนี้ถูกนำกลับมาฉายในโรงภาพยนตร์หลายแห่งในสหราชอาณาจักรอีกครั้ง หลังจากการกำหนดเปิดโรงภาพยนตร์อีกครั้ง เนื่องจากการปิดตัวระยะหนึ่งของการระบาดทั่วของโควิด-19
== การตอบรับ ==
ภาพยนตร์เรื่องนี้ได้รับคำชมเชยและตำหนิระคนกัน ในเว็บไซต์รอตเทนโทเมโทส์ (Rotten Tomatoes) มีผู้ออกความเห็น 161 ราย ให้ภาพยนตร์ได้คะแนน 5.7 จากคะแนนเต็ม 10 และลงมติว่า "การแสดงอันน่าดึงดูดของแอนเจลีนา โจลี นั้นดีเด่นกว่าสเปเชียลเอฟเฟกต์มลังเมลืองในภาพยนตร์เป็นไหน ๆ แต่โชคไม่ดีที่ตัวภาพยนตร์ทำให้ความบากบั่นอันน่าประทับใจทั้งหลายต้องเสียเปล่า" ส่วนในเว็บไซต์เมตาคริติก (Metacritic) มีผู้วิจารณ์ 41 ราย และให้ภาพยนตร์เรื่องนี้ได้คะแนน 56 เต็ม 100
แม้ภาพยนตร์มีคะแนนไม่ดี แต่การแสดงของโจลีกลับเป็นที่ชื่นชมในหมู่ผู้วิจารณ์ รอบ คอลลิน จากหนังสือพิมพ์ เดอะเทเลกราฟ (The Telegraph) ว่า "การที่ดิสนีย์เอา เจ้าหญิงนิทรา มาแปลงโฉมใหม่นี้ขาดเสน่ห์ที่แท้จริงไปหน่อย ดีที่แองเจลินา โจลี ช่วยกู้หน้าไว้ได้" เบตซี ชาร์กีย์ (Betsy Sharkey) จากหนังสือพิมพ์ ลอสแอนเจลิสไทมส์ (Los Angeles Times) ว่า "เรียกได้ว่าเป็นหนังของโจลีเพราะตัวละครมาเลฟิเซนต์ที่เธอแสดงเลยทีเดียว พอมีตัวนี้ ตัวละครอื่น ๆ แม้กระทั่งออโรรา ก็เลือนหายไปหมดสิ้น" แอน ฮอร์นาเดย์ (Ann Hornaday) จากหนังสือพิมพ์ เดอะวอชิงตันโพสต์ (The Washington Post) ว่า "แม้มีข้อจำกัดต่าง ๆ นานา มาเลฟิเซนต์ ก็ยังดูได้สนุกดีอย่างไม่น่าเชื่อ ทั้งนี้ ก็เพราะตัวละครหลักตัวเดียวเลย" แดเนียล เอ็ม. คิมเมล (Daniel M. Kimmel) ว่า ภาพยนตร์เรื่องนี้ "ก้าวไปได้ก็เพราะพลานุภาพในการแสดงของแองเจลินา โจลี ถ้าจะให้พูดเป็นคำแล้วก็ เธอช่างล้ำเลิศ" แมต ซอลเลอร์ ซีตซ์ (Matt Zoller Seitz) เขียนลงเว็บไซต์ของรอเจอร์ เอเบิร์ต (Roger Ebert) ว่า เขาชอบแก่นเรื่องและฝีมือของโจลี อย่างไรก็ดี เขาว่า ฉากที่มาเลฟิเซนต์รู้ว่าปีกหายไปนั้นเป็น "ภาพที่อุบาทว์ที่สุดเท่าที่ผมเคยเห็นมาในหนังจักร ๆ วงศ์ ๆ ฮอลลีวูดนับตั้งแต่เรื่อง อภินิหารตำนานแห่งนาร์เนีย ตอน ราชสีห์ แม่มด กับตู้พิศวง เมื่อปี 2005 ที่เอาอัสลัน (Aslan) ไปบูชายัญเหมือนพระเยซู" ขณะที่ริชาร์ด โรเปอร์ (Richard Roeper) จากหนังสือพิมพ์ ชิคาโกซันไทมส์ (Chicago Sun-Times) ว่า "เนื้อเรื่องนี่ดูแล้วอาจรู้สึกมึนตึ้บอย่างเดียวกับที่นางเอกเป็น"
== ภาคต่อ ==
เมื่อวันที่ 3 มิถุนายน ค.ศ. 2014  แอนเจลีนา โจลี ให้สัมภาษณ์เกี่ยวกับความเป็นไปได้ของภาคต่อ เมื่อ วันที่ 15 มิถุนายน 2015 ดิสนีย์ได้ประกาศสร้างภาคต่อโดยลินดา วูลเวอร์ตันกลับมาประพันธ์บทภาพยนตร์ และโจ รอธเป็นผู้อำนวยการสร้างภาพยนตร์ เมื่อวันที่ 26 เมษายน 2016 มีการยืนยันว่าโจลีจะกลับมารับบทมาเลฟิเซนต์อีกครั้ง เมื่อวันที่ 30 สิงหาคม 2017 ดิสนีย์จ้างผู้เขียนบทJez Butterworthเพื่อเขียนบทเริ่มต้นใหม่โดยวูลเวอร์ตัน เมื่อวันที่ 3 ตุลาคม 2017 มีรายงานว่าโยอาคิม รอนนิง (จากสงครามแค้นโจรสลัดไร้ชีพ) กำลังเจรจาเกี่ยวกับการรับหน้าที่กำกับภาคต่อ
ในเดือนมกราคม ค.ศ. 2018 มีรายงานว่า ภาคต่อเริ่มถ่ายทำในฤดูใบไม้ผลิปี 2018 และแพทริค ทาโทปูลอสได้เข้าร่วมโครงงานในตำแหน่งผู้ออกแบบงานสร้าง ในเดือนเมษายน 2018 Ed Skreinได้รับการประกาศให้รับบทตัวร้ายของภาพยนตร์เรื่องนี้ โดยที่แอลล์ แฟนนิง รับบทออโรราเช่นเดิม
เมื่อวันที่ 27 เมษายน 2018 มีรายงานว่ามิเชลล์ ไฟฟ์เฟอร์ กำลังอยู่ระหว่างการเจรจาขั้นสูงเพื่อรับบทราชินีในภาคต่อ ในขณะที่บทภาพยนตร์ฉบับร่างล่าสุดที่เขียนโดยโนอาห์ ฮาร์ปสเตอร์และไมกาห์ ฟิตเซอร์แมน-บลู เมื่อ วันที่ 2 พฤษภาคม 2018 มีรายงานว่าแฮร์ริส ดิกคินสันได้ร่วมแสดงในบทเจ้าชายฟิลลิป แทนที่เบรนตัน ทเวทส์ ซึ่งไม่สามารถแสดงบทบาทเดิมได้เนื่องจากกำลังถ่ายทำเรื่องอื่น เมื่อวันที่ 4 พฤษภาคม 2018 มีการประกาศว่าชูวิเท็ล เอจีโอฟอร์ (ซึ่งเคยร่วมงานกับโจลีในสวยสังหาร) กำลังเจรจาเพื่อร่วมแสดงในภาคต่อบทคู่รักที่มีศักยภาพสูงของมาเลฟิเซนต์ เมื่อวันที่ 17 พฤษภาคม 2018 เจนน์ เมอร์เรย์ ได้รับการประกาศให้เข้าร่วมแสดง
เมื่อวันที่ 23 พฤษภาคม ค.ศ. 2018 มีรายงานว่า David Gyasiเข้าร่วมทีมนักแสดงในบทบาทที่ไม่ระบุรายละเอียด เมื่อ วันที่ 29 พฤษภาคม ภาพยนตร์เรื่องนี้เริ่มถ่ายทำอย่างเป็นทางการและมีการเปิดเผยนักแสดงพร้อมเรื่องย่อ
การถ่ายทำหลักสิ้นสุดในวันที่ 24 สิงหาคม ค.ศ. 2018 ภาพยนตร์เรื่องนี้เข้าฉายเมื่อวันที่ 18 ตุลาคม ค.ศ. 2019
== อ้างอิง ==
== แหล่งข้อมูลอื่น ==
ภาพยนตร์ที่ออกฉายในปี พ.ศ. 2557
ภาพยนตร์ดิสนีย์
ภาพยนตร์เกี่ยวกับราชวงศ์
ภาพยนตร์เกี่ยวกับนางฟ้าและภูต
ภาพยนตร์เกี่ยวกับเจ้าหญิง
ภาพยนตร์ที่มีฉากในปราสาท
ภาพยนตร์ที่มีฉากในสมัยกลาง
ภาพยนตร์ที่สร้างจากเจ้าหญิงนิทรา